**Dulcea mea dulce minune!**

*Nicu Hăloiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Dulcea mea dulce minune!

Dormi iubito, dormi în pace,

că-afară plouă-ncetișor

dar cine stă ploaia să-asculte

când lângă noi un înger tace

și te mângâie pe frunte?

Dormi iubito, somn ușor!

Dormi, iubito, dormi în pace

și șoaptele ce ți le-oi spune

vise frumoase-ți vor aduce,

că lângă noi, un înger tace

să-ți vegheze somnul dulce,

dulcea mea dulce minune!

Mai e puțin până în zori,

când toate stelele-or apune

stinse sub geana dimineții

și va cădea roua pe flori

și tu-mi vei da zâmbetul vieții,

dulcea mea, dulce minune!